##  PATVIRTINTA

 Rokiškio rajono savivaldybės tarybos

 2021 m. gruodžio 23 d. sprendimu Nr. TS-

**SPECIALISTŲ PRITRAUKIMO Į ROKIŠKIO RAJONO SAVIVALDYBĖS ŠVIETIMO ĮSTAIGAS TVARKOS APRAŠAS**

**I SKYRIUS**

 **BENDROSIOS NUOSTATOS**

1. Specialistų pritraukimo į Rokiškio rajono savivaldybės švietimo įstaigas tvarkos aprašas (toliau – Aprašas) nustato finansines priemones trūkstamos kvalifikacijos specialistų pritraukimui dirbti Rokiškio rajono savivaldybės švietimo įstaigose (toliau – Įstaiga) ir finansinių priemonių skyrimo tvarką, siekiant užtikrinti kokybiškas ir prieinamas švietimo sektoriaus paslaugas.

2. Aprašas taikomas Rokiškio rajono savivaldybės švietimo įstaigoms, kurių savininkė yra Rokiškio rajono savivaldybės taryba.

3. Finansinės priemonės skiriamos – bendrojo ugdymo mokytojams, specialiesiems pedagogams, socialiniams pedagogams, neformaliojo švietimo mokytojams, ikimokyklinio ir priešmokyklinio ugdymo mokytojams, psichologams, treneriams (toliau – Specialistas) įsidarbinantiems Įstaigose ir įsikuriantiems Rokiškio rajono savivaldybėje bei dirbantiems Rokiškio rajono savivaldybės švietimo įstaigose.

**II SKYRIUS**

 **FINANSINĖS PRIEMONĖS IR JŲ TAIKYMO TVARKA**

4. Apraše numatytos šios finansinės priemonės:

4.1. dalies lėšų kompensavimas gyvenamojo būsto (gyvenamųjų patalpų) įsigijimui nuosavybėn Rokiškio rajono savivaldybėje. Specialistui kompensuojama ne daugiau kaip 15000 eurų per 5 metus ir ne daugiau kaip 3000 eurų per 1 metus (atvykstančiam dirbti į Rokiškio rajono savivaldybės švietimo įstaigą);

4.2. dalies lėšų kompensavimas nuosavybės teise priklausančio būsto (gyvenamųjų patalpų) rekonstrukcijai ar remontui Rokiškio rajono savivaldybėje. Specialistui kompensuojama ne daugiau kaip 9000 eurų per 3 metus ir ne daugiau kaip 3000 eurų per 1 metus (atvykstančiam dirbti į Rokiškio rajono savivaldybės švietimo įstaigą);

4.3. lėšų kompensavimas perkvalifikavimo studijoms apmokėti. Specialistui kompensuojama ne daugiau kaip 2000 eurų per 2 metus ir ne daugiau kaip 1000 eurų per 1 metus.

5. Finansinėmis priemonėmis (nurodytomis 4.1 ir 4.2 papunkčiuose) pasinaudojęs Specialistas įsipareigoja Įstaigoje dirbti ne trumpiau kaip 1 metus (nėštumo ir gimdymo atostogų bei vaiko priežiūros laikotarpis neįskaičiuojamas) nuo finansavimo sutarties pasirašymo ne mažesniu nei 0,9 pareigybės darbo krūviu (gali dirbti keliose Įstaigose) ir deklaruoti gyvenamąją vietą bei gyventi Rokiškio rajono savivaldybėje.

6. Specialistui gali būti skiriama tik viena, Aprašo 4 punkte nurodyta, finansinė priemonė, pateikus išlaidas pagrindžiančius dokumentus.

**III SKYRIUS**

 **DOKUMENTŲ PATEIKIMO IR FINANSAVIMO SKYRIMO TVARKA**

7. Įstaigų vadovai kasmet iki gruodžio 1 d. pateikia Rokiškio rajono savivaldybės administracijai trūkstamų Specialistų sąrašus.

8. Savivaldybės administracijos direktoriaus (toliau – Administracijos direktorius) įsakymu sudaryta komisija (toliau – Komisija) iki einamųjų metų gruodžio 15 d. sudaro bendrą Įstaigoms trūkstamų Specialistų sąrašą, kuris tvirtinamas Administracijos direktoriaus įsakymu.

9. Prašymą (priedas) dėl 4 punkte nurodytų finansavimo priemonių skyrimo Įstaigos vadovas teikia Rokiškio rajono savivaldybės administracijos direktoriui. Prašymą pasirašo Įstaigos vadovas ir Specialistas. Jei Specialistas dirba keliose Įstaigose prie prašymo pridedama pažyma apie Specialisto darbo krūvį toje Įstaigoje.

10. Įstaigos vadovo pateiktą prašymą nagrinėja Komisija. Komisiją sudaro ne mažiau kaip 5 nariai. Komisija savo darbe vadovaujasi Aprašu ir Komisijos darbo reglamentu, kurį tvirtina Administracijos direktorius. Į Komisijos posėdį gali būti kviečiamas Specialistas.

11. Komisija svarsto Įstaigos pateiktą prašymą ir teikia Administracijos direktoriui motyvuotą siūlymą dėl finansinės priemonės taikymo Įstaigos siūlomam kandidatui:

11.1. skirti finansinę priemonę, nurodant skiriamų kompensuojamų lėšų dydį ir siūlomą priemonės skyrimo laikotarpį;

11.2. neskirti finansinės priemonės, nurodant priežastis.

12. Sprendimą dėl finansinės priemonės skyrimo priima Administracijos direktorius. Apie priimtą sprendimą Įstaiga privalo būti informuojama ne vėliau kaip per 10 darbo dienų nuo sprendimo priėmimo dienos.

13. Skiriant 4.1, 4.2 ir 4.3 papunkčiuose numatytas finansines priemones, lėšos Įstaigai pervedamos, vadovaujantis Rokiškio rajono savivaldybės biudžeto sudarymo ir vykdymo, asignavimų administravimo ir atskaitomybės tvarkos aprašo, patvirtinto Rokiškio rajono savivaldybės tarybos 2020 m. balandžio 24 d. sprendimu Nr. TS-127, 62 punktu.

14. Įstaigos vadovas su Specialistu sudaro sutartį, kurioje numatomas Specialisto įsipareigojimas dirbti Įstaigoje pagrindinėse pareigose ne mažiau nei 1 metus. Sutartyje turi būti numatyta, kad neišdirbus numatyto termino, specialistas Įstaigai privalės per 30 kalendorinių dienų po darbo sutarties nutraukimo grąžinti gautas lėšas. Pasirašytos sutarties su Specialistu kopija, patvirtinta teisės aktų nustatyta tvarka, per 10 darbo dienų nuo jos pasirašymo dienos privalo būti pateikta rajono Savivaldybės administracijai ir saugoma kaip neatsiejama rajono Savivaldybės administracijos ir Įstaigos sutarties dalis.

15. Specialistas privalo pateikti Įstaigai Nekilnojamojo turto registro išrašą apie Specialistui priklausantį nekilnojamąjį turtą Rokiškio rajono savivaldybėje (taikoma, jei Specialistas pasinaudojo finansinėmis priemonėmis, nurodytomis 4.1, 4.2 papunkčiuose)

16. Jei per nustatytus terminus įstaiga dėl nepateisinamos priežasties nepateikia su Specialistu pasirašytos sutarties rajono Savivaldybės administracijai, rajono Savivaldybės administracijos ir Įstaigos sutartis nutraukiama.

17. Už sutartinių įsipareigojimų įvykdymą atsakinga Įstaiga, pasiūliusi Specialisto kandidatūrą ir su juo sudariusi sutartį. Specialistui pažeidus sutarties sąlygas, Įstaiga ne ginčo tvarka privalo grąžinti sutartyje, pasirašytoje su rajono Savivaldybės administracija, numatytas (skirtas) lėšas į Rokiškio rajono savivaldybės biudžetą.

18. Įstaiga įsipareigoja mokėti Specialistui darbo užmokestį teisės aktų nustatyta tvarka.

**IV SKYRIUS**

**APRAŠO ĮGYVENDINIMAS IR FINANSAVIMAS**

19. Aprašo įgyvendinimą koordinuoja Švietimo ir sporto skyrius.

20. Aprašo įgyvendinimui lėšos kiekvienais metais numatomos rajono Savivaldybės strateginėje veiklos programoje ir rajono Savivaldybės atitinkamų metų biudžete.

**V SKYRIUS**

 **ATSAKOMYBĖ**

21. Ne pagal paskirtį panaudotas lėšos iš Specialisto Įstaiga išieško teisės aktų nustatyta tvarka.

22. Įstaiga atsako už pateiktos informacijos ir duomenų teisingumą.

**VI SKYRIUS**

 **BAIGIAMOSIOS NUOSTATOS**

23. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

24. Aprašą tvirtina, keičia ar panaikina Rokiškio rajono savivaldybės taryba.

\_\_\_\_\_\_\_\_\_\_\_\_\_\_\_\_

 Specialistų pritraukimo į Rokiškio

 rajono savivaldybės švietimo įstaigas

 tvarkos aprašo

 priedas

**(Prašymo dėl finansinės priemonės teikimo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Įstaigos pavadinimas)*

Rokiškio rajono savivaldybės administracijai

**PRAŠYMAS**

**DĖL FINANSINĖS PRIEMONĖS TEIKIMO**

\_\_\_\_\_\_\_\_\_\_\_\_\_\_\_\_

(data)

Rokiškis

|  |
| --- |
| **1. Specialisto kontaktiniai duomenys:** |
| 1.1. Vardas pavardė |  |
| 1.2. Gyvenamosios vietos adresas |  |
| 1.3. Tel. Nr. |  |
| 1.4. El. paštas |  |
| **2. Specialisto profesinė kvalifikacija** |  |
| **3. Specialisto poreikio pagrindimas** *(pateikiamas detalus aprašymas kiek laiko, kodėl trūksta šios kvalifikacijos specialisto, kokias paslaugas / funkcijas atliks minėtas specialistas, kokiu darbo krūviu dirs Įstaigoje, kokios atitinkamų paslaugų / funkcijų teikimo prognozės ateityje ir kt. svarbi informacija)* |  |
| 4. **Pažymėti kokią finansinę priemonę prašo skirti Specialistas** | □ Dalies lėšų kompensavimas gyvenamojo būsto (gyvenamųjų patalpų) įsigijimui nuosavybėn Rokiškio rajono savivaldybėje. Specialistui kompensuojama ne daugiau kaip 15000 eurų per 5 metus ir ne daugiau kaip 3000 eurų per 1 metus.□ Dalies lėšų kompensavimas nuosavybės teise priklausančio būsto (gyvenamųjų patalpų) rekonstrukcijai ar remontui Rokiškio rajono savivaldybėje. Specialistui kompensuojama ne daugiau kaip 9000 eurų per 3 metus ir ne daugiau kaip 3000 eurų per 1 metus.□ Lėšų kompensavimas perkvalifikavimo studijoms apmokėti. Specialistui kompensuojama ne daugiau kaip 2000 eurų per 2 metus ir ne daugiau kaip 1000 eurų per 1 metus. |
| **5. Nurodyti sumą, kurią prašo skirti Specialistas (Eur)** |  |
| **6. Pridedami dokumentai:**Specialisto asmens tapatybę patvirtinančio dokumentų kopija, Specialisto kvalifikaciją patvirtinančio (-ių) dokumento (-ų) kopija.*(Įrašyti kokie dokumentai pateikiami)* |  |
| **7. Kita svarbi informacija** |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(Įstaigos vadovas) (Parašas) (Vardas pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *(Specialisto pareigos) (Parašas) (Vardas pavardė)*

\_\_\_\_\_\_\_\_\_\_\_\_\_\_\_\_\_\_\_\_\_\_\_